Με ανακοίνωσή της η Γενική Γραμματεία Πρωθυπουργού επιβεβαιώνει τις πληροφορίες που δημοσίευσε νωρίτερα το documentonews.gr σύμφωνα με τις οποίες η κυβέρνηση προωθεί Πράξη Νομοθετικού Περιεχομένου με την οποία αναστέλλεται η αύξηση των διοδίων που είχε προαναγγείλει η Αττική Οδός.

Συγκεκριμένα στην ανακοίνωση της Γραμματείας του Πρωθυπουργού αναφέρεται:

« Αναστέλλεται η αύξηση των διοδίων στην Αττική Οδό μέχρι την ολοκλήρωση του διενεργούμενου ελέγχου από τον οποίο θα προσδιοριστεί η διάρκεια της παραχώρησης και ο χρόνος επιστροφής της Αττικής Οδού στο Δημόσιο.

Επίσης, προκειμένου να διευκολυνθεί η μετακίνηση των εκλογέων για την απρόσκοπτη άσκηση του εκλογικού τους δικαιώματος στις εκλογές της 7ης Ιουλίου 2019, απαλλάσσεται η μετακίνησή τους από την καταβολή διοδίων».

Σημειώνεται πως το θέμα της αύξησης των διοδίων με μονομερή κίνηση των εταιριών που εκμεταλλεύονται την Αττική Οδό είχε προκαλέσει την οργισμένη αντίδραση της κυβέρνησης και ειδικότερα του υπουργού Μεταφορών και Υποδομών Χρήστου Σπίρτζη που κατηγόρησε ευθέως τους μετόχους της Αττική οδός ΑΕ για πολιτικά παιγνίδια παραμονές εκλογών.

Διαβάστε επίσης: Αποκλειστικό: Παγώνει η κυβέρνηση τις αυξήσεις στα διόδια της Αττικής Οδού με Πράξη Νομοθετικού Περιεχομένου!

Διαβάστε επίσης: Σπίρτζης: Η ΝΔ και ο Κυριάκος Μητσοτάκης στην πραγματικότητα δεν έχουν πρόγραμμα για τις Υποδομές

Όλη η ανακοίνωση:

ΕΛΛΗΝΙΚΗ ΔΗΜΟΚΡΑΤΙΑ

ΓΕΝΙΚΗ ΓΡΑΜΜΑΤΕΙΑ ΠΡΩΘΥΠΟΥΡΓΟΥ

ΓΡΑΦΕΙΟ ΤΥΠΟΥ

ΔΕΛΤΙΟ ΤΥΠΟΥ

Με Πράξη Νομοθετικού Περιεχομένου ρυθμίζονται κατεπείγοντα θέματα, δεδομένου ότι μετά την από 11.6.2019 διάλυση της Βουλής δεν υφίσταται δυνατότητα τακτικής νομοθέτησης.

Η Πράξη Νομοθετικού Περιεχομένου αφορά τα εξής θέματα:

- Επεκτείνεται και για τα νομικά πρόσωπα κερδοσκοπικού χαρακτήρα, με ακαθάριστα έσοδα έως δύο εκατομμύρια ευρώ, η δυνατότητα ρύθμισης σε έως 120 δόσεις των οφειλών τους προς την εφορία, συμπεριλαμβανομένων και όσων έχουν ήδη υπαχθεί στη ρύθμιση.

- Για τη διασφάλιση της εύρυθμης εφαρμογής, από την 1η Ιουλίου 2019, του Ποινικού Κώδικα και του Κώδικα Ποινικής Δικονομίας, αυξάνονται οι οργανικές θέσεις των δικαστικών λειτουργών, προκειμένου να καλυφθούν επιτακτικές ανάγκες που θα προκύψουν από την εφαρμογή των Κωδίκων. Επίσης, διορθώνονται παροράματα και σφάλματα στους Κώδικες, τα οποία εντοπίστηκαν από τις νομοπαρασκευαστικές επιτροπές μετά την ψήφισή τους.

- Αναστέλλεται η αύξηση των διοδίων στην Αττική Οδό μέχρι την ολοκλήρωση του διενεργούμενου ελέγχου από τον οποίο θα προσδιοριστεί η διάρκεια της παραχώρησης και ο χρόνος επιστροφής της Αττικής Οδού στο Δημόσιο.

Επίσης, προκειμένου να διευκολυνθεί η μετακίνηση των εκλογέων για την απρόσκοπτη άσκηση του εκλογικού τους δικαιώματος στις εκλογές της 7ης Ιουλίου 2019, απαλλάσσεται η μετακίνησή τους από την καταβολή διοδίων.

- Παρέχεται η δυνατότητα στα τουριστικά γραφεία να συμβάλλονται ως ναυλωτές, στο πλαίσιο προγράμματος οργανωμένου ταξιδιού, για τη ναύλωση επαγγελματικού τουριστικού πλοίου αναψυχής.

- Προβλέπεται ότι ο Κανονισμός Παιγνίων για τη ρύθμιση θεμάτων διεξαγωγής και ελέγχου τυχερών παιγνίων θα εκδίδεται με απόφαση του Υπουργού Οικονομικών. Παράλληλα, μέχρι να εκδοθεί ο Κανονισμός με υπουργική απόφαση, και για χρονικό διάστημα που δεν υπερβαίνει τους 12 μήνες, ορίζεται ότι εξακολουθεί να ισχύει σχετική απόφαση της ΕΕΕΠ, βάσει της οποίας έχουν ήδη έχουν δοθεί άδειες για λειτουργία τέτοιων παιγνίων που αποφέρουν σημαντικά έσοδα στο δημόσιο.

- Παρέχεται η δυνατότητα κάλυψης των λειτουργικών δαπανών των Φορέων Διαχείρισης Προστατευόμενων Περιοχών από τον Τακτικό Προϋπολογισμό του Υπουργείου Περιβάλλοντος και Ενέργειας και της μισθοδοσίας του προσωπικού τους από το Πράσινο Ταμείο, προκειμένου να μην τεθεί σε κίνδυνο η διαχείριση των προστατευόμενων περιοχών του δικτύου Natura κατά το αμέσως επόμενο χρονικό διάστημα.

Παρατείνονται:

- Για ένα έτος η προθεσμία διόρθωσης των αρχικών κτηματολογικών εγγραφών, προκειμένου να διασφαλιστεί η εύρυθμη λειτουργία του Ελληνικού Κτηματολογίου και η προστασία των ιδιοκτησιακών δικαιωμάτων τόσο των πολιτών όσο και του Δημοσίου.

- Έως τις 7.11.2019 η προθεσμία επιχορήγησης των εταιρειών των επιμελητηρίων και των επαγγελματικών συλλόγων που τα υποστηρίζουν, προκειμένου να διασφαλιστεί η απρόσκοπτη λειτουργία τους.

- Έως τις 30.11.2019 η προθεσμία μεταφοράς των εταιρειών των οποίων το Γενικό Εμπορικό Μητρώο τηρείται στα επιμελητήρια και τις περιφέρειες της χώρας.

- Έως τις 23.8.2019, η ισχύς των πινάκων κατάταξης των αναπληρωτών και ωρομίσθιων εκπαιδευτικών του σχολικού έτους 2018-2019, προκειμένου να διασφαλιστεί η εμπρόθεσμη πλήρωση των κενών θέσεων εκπαιδευτικών της πρωτοβάθμιας και δευτεροβάθμιας εκπαίδευσης για το σχολικό έτος 2019-2020.

- Έως τις 31.12.2019 η προθεσμία για τη δήλωση του διακριτικού τίτλου των επιχειρήσεων ενοικιαζόμενων δωματίων και διαμερισμάτων στις αρμόδιες υπηρεσίες, προκειμένου να διασφαλιστεί η απρόσκοπτη λειτουργία τους.

- Έως τις 30.9.2019 η προθεσμία απευθείας αποζημίωσης των δικαιούχων περίθαλψης του Ε.Ο.Π.Υ.Υ. για τις παρεχόμενες υπηρεσίες υγείας.

Τέλος, αποκαθίσταται η νομιμότητα δαπανών που έχουν διενεργηθεί, προκειμένου να διασφαλιστεί η απρόσκοπτη προμήθεια εξοπλισμού, φαρμάκων και υπηρεσιών σε νοσοκομεία, Μονάδες Πρωτοβάθμιας Φροντίδας Υγείας και Υγειονομικές Περιφέρειες.